**Analiza ankete o obisku govorilnih ur na OŠ heroja Janeza Hribarja Stari trg pri Ložu**

Zaposleni na OŠ heroja Janeza Hribarja ocenjujemo, da je reden stik in dobro sodelovanje učiteljev s starši ključnega pomena pri razreševanju morebitnih otrokovih težav, ki se pojavljajo v šoli. V ta namen smo konec šolskega leta 2017/18 pripravili anketo, s katero smo želeli analizirati obisk staršev na govorilnih urah ter pridobiti mnenja, ideje staršev, kako bi lahko govorilne ure še izboljšali.

Anketa je vsebovala 4 vprašanja, na katera so starši odgovarjali tako, da so izbrali enega ali več odgovorov, ki veljajo za njih. Na koncu pa so lahko podali še svoja mnenja, ideje in predloge glede govorilnih ur.

Anketo je izpolnilo 243 staršev od 344 razdeljenih anket, kar znaša približno 71%.

Prvo vprašanje se je glasilo: kolikokrat ste se v šolskem letu 2017-18 udeležili govorilnih ur za svojega otroka?

Slika 1. *Odstotek udeležbe staršev na govorilnih urah v šolskem letu 2017-18*

Razberemo lahko, da se skoraj polovica sodelujočih staršev govorilnih ur udeleži skorajda vsak mesec, le 12% staršev pa enkrat do dvakrat na leto.

V drugem vprašanju so nas zanimali ključni razlogi za obisk govorilnih ur (možnih več odgovorov).

Slika 2. *Ključni razlogi staršev za obisk govorilnih ur.*

Razberemo lahko, da si starši želijo predvsem sprotnih informacij o otrokovem delu. Kot druge razloge pa so navajali še, da jih zanima socialno vključevanje otroka, odnos do učiteljev in sošolcev, standardi znanja in iskanje skupnih rešitev za izboljšanje učne uspešnosti.

S tretjim vprašanjem smo starše spraševali po glavnih razlogih, kadar se govorilnih ur ne uspejo udeležiti (možnih več odgovorov)

Slika 3. *Glavni razlogi za morebitno neudeležbo na govorilnih urah.*

Glavni razlog za neudeležbo so službene obveznosti. Kot druge razloge pa so starši navajali še delo na kmetiji, bolezen, gneča na cesti, vsakodnevne pogovore z učiteljem …

S četrtim vprašanjem smo starše spraševali, katere učitelje navadno obiščejo v času govorilnih ur.

Slika 4. *Obisk učiteljev na govorilnih urah.*

Pod točko drugo so starši navajali še obisk specialnega in rehabilitacijskega pedagoga. Nekateri starši pa obiščejo vse učitelje ne glede na to ali ima otrok v šoli težave ali ne.

Veliko staršev je napisalo, da so z govorilnimi urami zadovoljni, da izvedo vse potrebne informacije. Moti pa jih, ker se nekateri starši občasno na govorilnih urah predolgo zadržijo pri posameznem učitelju. Želijo si tudi več informacij o otrokovem razvoju, ne le o učnem uspehu.

Strokovni delavci si želimo dobrega sodelovanja s starši in sprotnega razreševanja težav ter vzajemnih povratnih informacij o otrokovem delu in funkcioniranju. Upamo, da bomo tudi v prihodnjih letih s starši čim bolje sodelovali, nudili podporo drug drugemu in vzajemno ter odgovorno skrbeli za optimalen razvoj otrok na vseh področjih. Potrudili se bomo, da bomo staršem na govorilnih urah podali vse potrebne informacije o šolskem delu njihovega otroku ter da bomo starše sproti obveščali o morebitno prestavljenih govorilnih urah (tudi preko obvestil na šolski spletni strani).

Sabina Breznik, šolska svetovalna delavka